BR ทุ่มงบ 275 ลบ.เข้าซื้อรง.ชำแหละเป็ดในเนเธอร์แลนด์ แล้วเสร็จก.ย.นี้
BR ทุ่มงบราว 275 ลบ. เข้าซื้อโรงงานชำแหละเป็ด-ผลิตอาหารแปรรูปในประเทศเนเธอร์แลนด์ จาก “Lisuda Vastgoed B.V.(Lisuda)” คาดดำเนินการแล้วเสร็จภายในเดือนก.ย.60
22 พ.ค. 2560

บริษัท บางกอกแร้นช์ จำกัด (มหาชน) หรือ BR ระบุว่า ที่ประชุมคณะกรรมการบริษัท (20 พ.ค.60) ที่ผ่านมา อนุมัติให้ Duck-To Holding B.V. (DTH) ซึ่งเป็นบริษัทย่อยเข้าทำสัญญาซื้อที่ดินพร้อมสิ่งปลูกสร้าง 3 แปลง ประกอบด้วย อาคารสำนักงาน โรงงานชำแหละและแปรรูปเป็ด โรงงานผลิตอาหารแปรรูปห้องเย็น และโกดังสินค้า ตั้งอยู่ที่เมือง Ermelo และเมือง Uden ประเทศเนเธอร์แลนด์ พื้นที่ 24,652 ตารางเมตร มูลค่าซื้อขายไม่เกิน 6.81 ล้านยูโร หรือประมาณ 259.37 ล้านบาท บวกด้วยภาษี ที่เกี่ยวข้องไม่เกินร้อยละ 6 ของมูลค่าการซื้อขาย รวมทั้งสิ้น 7.22 ล้านยูโร หรือราว 274.93 ล้านบาท ซึ่งคาดว่าจะดำเนินการแล้วเสร็จภายในเดือนก.ย.60
ทั้งนี้ บริษัทจะซื้อทรัพย์สินดังกล่าวจาก Lisuda Vastgoed B.V.(Lisuda) ซึ่งถือเป็นบุคคลที่เกี่ยวโยงกันของบริษัท เนื่องจาก Lisuda เป็นบริษัทของนายเคิร์ดจอง ทอมาเซ่น ซึ่งเป็นผู้ถือหุ้นทางอ้อมของบริษัท และดำรงตำแหน่งรองประธานกรรมการ กรรมการผู้จัดการภาคพื้นยุโรปของบริษัท และผู้บริหารของ DTH ซึ่งเป็นบริษัทย่อย โดยจะใช้แหล่งเงินทุนจากสถาบันการเงินและเงินทุนหมุนเวียนภายในของบริษัทในการเข้าซื้อกิจการครั้งนี้
โดยการเข้าทำรายการครั้งนี้ เพื่อให้ได้มาซึ่งกรรมสิทธิ์ในที่ดินและสิ่งปลูกสร้างที่บริษัทใช้ดำเนินธุรกิจโรงงานชำแหละและแปรรูป รวมทั้งโรงงานผลิตอาหารแปรรูปในปัจจุบัน และลดควมเสี่ยงจากการต่อสัญญาและการเปลี่ยนแปลงเงื่อนไขต่าง ๆ เมื่อหมดสัญญาเช่าในปัจจุบัน
